Petrus, Dei gracia Senon. archiepiscopus, omnibus presentes litteras inspecturis, in Domino salutem. Noverint universi quod nos dedimus duobus capellanis Nicholao, videlicet, et Petro, quos instituimus ad servicium altaris Beate-Marie-Egiptiace siti in ecclesia Senonensis, domum que fuit defuncti Roberti presbiteri de Vilerloie, sitam ante domum magistri Fulconis, phisici, et plateam quandam quam emimus, sitam juxta domum Roberti Suavis, ita quod in platea illa domus non poterit construi sed vendetur, et similiter domus predicta, et de precio earum dicti capellani domos ement competentes sibi et successoribus dicti altaris canonicis in perpetuum possidendas. In cujus rei memoriam, presentes litteras scribi fecimus et sigilli nostri auctoritate communiri. Actum, anno Gracie Mº CCº nono, mense junio, septimo Kal. ejusdem mensis.